**SELETUSKIRI**

**Vormsi Vallavolikogu otsuse eelnõule „Vormsi valla üldplaneeringu ja keskkonnamõju strateegilise hindamise algatamine“**

**Otsuse vajalikkuse põhjendus**

Vormsi valla kehtiv üldplaneering kehtestati 2004. aastal. Üldplaneeringu ülevaatamisel on Vormsi Vallavolikogu 20.12.2017 (kiri nr 1-6/463/2017) kinnitanud, et kehtiva üldplaneeringu lahendus vastab kohaliku omavalitsuse soovitud ruumilisele arengule. Samas juba 30.04.2012 algatati Vormsi vallavolikogu otsusega Vormsi valla üldplaneeringu maakasutuse põhisuundade ja juhtotstarbe ning ehitustingimuste täpsustamise teemaplaneering. Teemaplaneering lõpetati pea kümme aastat hiljem kehtestamata, põhjendusteks pikale veninud protsess mille kestel muutusid muuhulgas planeerimise õiguslikud alused, puudused planeeringu menetlemises. Teemaplaneeringut menetleti selle algatamise ajal kehtinud planeeringuseaduse alusel kuid sisulised nõuded tulenesid juba 2015. aastal kehtima hakanud planeerimisseadusest, 2018. a hakkas kehtima uus Lääne maakonnaplaneering 2030+. Lahendamist vajavaid teemasid ei ole otstarbekas lahendada ükshaaval, vaid neid tuleb kavandada koosmõjus ja komplekselt. Volikogu leidis, et tulenevalt eeltoodust oli mõistlik ja otstarbekas lõpetada teemaplaneeringu menetlemine, vajalik on algatada uus üldplaneering ning suunata kogu tähelepanu ja ressurss sellele.

2019. a. võeti vastu Vormsi valla arengukava 2020-2030. Arengukava realiseeritakse koos üldplaneeringuga ja üldplaneeringut viiakse ellu arengukavas esitatud tegevuste kaudu. Arengukava ja üldplaneering täiendavad teineteist, nagu mõjutavad erinevate valdkondade arenguvajadused ja eeldused üksteist, on seotud või välistavad teineteist (näiteks elamualade paiknemine ja väärtuslik põllumajandusmaa, elamualade paiknemine ja kliimamuutustega arvestamine).

**Otsuse sisu**

Hea elukeskkonna loomise ja kestmise üks oluline eeldus kohalikus omavalitsuses on kvaliteetse ja toimiva üldplaneeringu olemasolu ning eesmärgipärane koostöö planeeringuga kavandatu elluviimiseks.

Kohaliku omavalitsuse korralduse seaduse § 22 lõike 1 punkti 31 alusel on volikogu ainupädevuses üldplaneeringu algatamine ja kehtestamine. Planeerimisseaduse § 77 lõike 1 alusel algatab kohalik omavalitsus üldplaneeringu ja keskkonnamõju strateegilise hindamise volikogu otsusega. Keskkonnamõju hindamise ja keskkonnajuhtimissüsteemi seaduse § 33 lõike 1 punkti 2 kohaselt tuleb samaaegselt üldplaneeringu koostamisega läbi viia planeeringu elluviimisega kaasnevate mõjude osas keskkonnamõju strateegiline hindamine.

Planeerimisseaduse § 74 lõike 1 kohaselt on üldplaneeringu eesmärk kogu valla või linna territooriumi või selle osa ruumilise arengu põhimõtete ja suundumuste määratlemine. Planeerimisseaduse § 76 lõike 1 kohaselt koostatakse üldplaneering koostöös valitsusasutustega, kelle valitsemisalas olevaid küsimusi üldplaneering käsitleb ja planeeringualaga piirnevate kohaliku omavalitsuse üksustega.

Üldplaneering kujundab ruumiotsuseid maakonnaplaneeringus seatud suundumuste abil, tingimuste ning planeerimise põhimõtete täpsustamise, planeerimisseaduses seatud ülesannete lahendamise ning selleks maakasutusele ja ehitamisele tingimuste seadmise kaudu.

Üldplaneering on valla ruumilise arengu kavandamise üks peamine alusdokument, mille abil on võimalik seada arengu pikaajalisi eesmärke. **Vormsi valla üldplaneeringu põhieesmärk** on valla territooriumi ruumilise arengu põhimõtete ja suundumuste määratlemine kooskõlas Vormsi valla arengukava visiooni ja strateegiliste eesmärkidega. Üldplaneeringuga luuakse eeldused hea ning turvalise elukeskkonna loomiseks, ühtselt toimiva rohestruktuuri ja väärtuslike maastike hoidmiseks, kogukondlikke väärtusi kandva ruumi säilimiseks ning strateegiliste eesmärkide täitmiseks vajaliku maareservi, taristu ning korrastatud teedevõrgu tagamiseks.

Tehtavate või suunatavate otsustega on seotud enamik elukeskkonna kvaliteeti mõjutavaid valdkondi: eluasemed, maa ja teiste ressursside säästlik kasutus, teenindavate taristute asukohad, üldised ehitustingimused, rahva tervis, majandus, jne. Üldplaneering on oma olemuselt eelkõige reeglite kogum ning selle koostamise käigus lepitakse kokku kuidas Vormsi valda arendada, millised on maakasutamise ja ehitamise põhimõtted, kuhu kavandada elamu-, äri- või tootmispiirkondi, kuidas hoida loodusmaastikke ja väärtuslikku põllumaad, kuidas tagada vaba juurdepääs rannaalale ja lautrikohtadele, kas vähendada või suurendada veekogu ranna või kalda ehituskeeluvööndit. Reguleeritakse, kuidas säilitada miljööväärtuslikke alasid ja kohaliku tähtsusega kultuuripärandit, kuhu kavandada teid, tehnorajatisi. Üldplaneeringuga võib lahendada vastavalt vajadusele veel erinevaid ülesandeid.

Üldplaneeringuga kavandatavate tegevuste eeldatava mõju väljaselgitamiseks ja kirjeldamiseks on algatatud keskkonnamõju strateegiline hindamine. Mõjude hinnatakse, et analüüsida vältimis- või leevendusvõimalusi ning leida üldplaneeringus sobivaimad lahendusvariandid.

Vormsi vallavolikogu otsusega lõpetatud Vormsi valla üldplaneeringu maakasutuse põhisuundade ja juhtotstarbe ning ehitustingimuste täpsustamise teemaplaneeringu koostamise käigus analüüsiti ja arutati kogukonnaga mitmeid valla ruumilist arengut puudtavaid teemasid. Mõistlik on võtta lõpetamata jäänud protsessi tulemusel valminud materjalid ja kokkulepped kasutusse, vajadusel need valideerida.

Planeerimisseaduse § 55 lõike 2 järgi on üldplaneeringu aluseks 22.03.2018.a kehtestatud Lääne maakonnaplaneering. Maakonnaplaneering annab muuhulgas üldised kasutustingimused rohevõrgustiku toimimise tagamiseks, üldplaneeringu ülesanne on tingimuste kohapõhine täpsustamine. Otsusega antakse vallavalitsusele ülesanne viia paralleelselt üldplaneeringu koostamisega läbi rohevõrgustiku toimivuse ja tingimuste analüüs, mis annaks olulist sisendit üldplaneeringu koostamise käigus tehtavatele otsustele.

**Üldplaneeringu algatamisest tulenevad kulutused ja katteallikad**.

Üldplaneeringu algatamisel on kulud minimaalsed - teavitus. Üldplaneeringu ja KSH koostamise konsultandi leidmiseks kuulutatakse välja hange, mille järel selgub töö tegelik hind. 2022. aasta Vormsi valla eelarvesse on arvestatud uurimis- ja arendustegevusteks 40 000 eurot, millest saab katta vähemalt osaliselt plaanitud tööd.

**Otsuse täitjaks on Vormsi vallavalitsus.**

Üldplaneeringu koostamise korraldamiseks ja lahenduse väljatöötamiseks moodustatakse vallavalitsuse poolt juhtrühm, mis töötab kuni üldplaneeringu kehtestamiseni. Samuti on plaanis leida meeskonda osalise koormusega keskkonna- ja planeeringuspetsialist, kes töötaks koos hanke kaudu leitava konsultandi ja mõjude hindajaga.

Üldplaneeringu koostamise (ÜP) ja keskkonnamõju strateegilise hindamise (KSH) eeldatav ajakava:

* ÜP ja KSH algatamine - mai 2022
* teemaplaneeringu koostamise käigus valminud materjali läbivaatamine, ÜP lähteseisukohtade ja KSH väljatöötamise kavatsuse koostamine – juuni 2022
* avalik arutelu ÜP lähteseisukohtade ja KSH väljatöötamise kavatsuse kohta, ettepanekute küsimine – juuli 2022
* ÜP lähteseisukohtade ja KSH väljatöötamise kavatsuse tutvustamine volikogu komisjonidele ja avalikustamine valla veebilehel - august 2022
* Hanke korraldamine ÜP konsultandi, KSH aruande koostaja ning rohevõrgustiku toimivuse ja tingimuste analüüsi koostaja leidmiseks - september 2022

Edasine ajakava selgub koostöös konsultandi ja KSH koostajaga.

Üldplaneeringu ja keskkonnamõju strateegilise hindamise algatamisest teavitatakse 30 päeva jooksul vallalehes, samuti maakonnalehes või üleriigilise levikuga ajalehes, mille on kohaliku omavalitsuse üksus määranud valla või linna ametlike teadete avaldamise kohaks. Teade üldplaneeringu ja keskkonnamõju strateegilise hindamise algatamisest avaldatakse Ametlikes Teadaannetes ja planeeringu koostamise korraldaja veebilehel 14 päeva jooksul algatamisest arvates. Üldplaneeringu ja keskkonnamõju strateegilise hindamise algatamise teade peab sisaldama üldplaneeringu koostamise eesmärki, algatamise otsusega tutvumise aega ja kohta.

Vormsi Vallavalitsusel tuleb teavitada 30 päeva jooksul üldplaneeringu ja keskkonnamõju strateegilise hindamise algatamisest planeerimisseaduse § 76 lõigetes 1 ja 2 nimetatud isikuid ja asutusi.

Otsus jõustub teatavakstegemisest.

Koostaja;

Maris Jõgeva

vallavanem